Babelscape/SREDFM huggingface dataset:
The Best of Muddy Waters

The Best of Muddy Waters είναι ο τίτλος της συλλογής τραγουδιών του Αμερικανού blues καλλιτέχνη Μάντι Γουότερς, η οποία κυκλοφόρησε τον Απρίλιο του 1958 μέσω της δισκογραφικής εταιρείας "Chess Records".

Η συλλογή περιλαμβάνει δώδεκα κομμάτια, ηχογραφημένα από το 1948 ως το 1954, τα οποία καθιέρωσαν τον Waters στην σκηνή του Σικάγο. Η συγκεκριμένη κυκλοφορία αποτέλεσε το πρώτο άλμπουμ που κυκλοφόρησε ο τραγουδιστής και ένα από τα πρώτα της "Chess Records".

Η πρώτη του έκδοση σε μορφή CD πραγματοποιήθηκε το 1987 από την "MCA Records", ενώ ακολούθησαν αρκετές ακόμη από την "Chess" και την "Universal Music".
Viber

δεξιά|χωρίς-πλαίσιο|280x280εσ
Το Viber είναι μια εφαρμογή για απευθείας μηνύματα για smartphones και tablets που αναπτύχθηκε από την Viber Media. Εκτός από την ανταλλαγή άμεσων μηνυμάτων, οι χρήστες μπορούν να ανταλλάσσουν φωτογραφίες, βίντεο και μηνύματα πολυμέσων ήχου. Το λογισμικό είναι διαθέσιμο για Apple iOS, Android, BlackBerry OS, το Nokia Series 40, Symbian, Bada, Windows Phone, Mac OS και τα Microsoft Windows. Το  Viber λειτουργεί και στα δύο δίκτυα 3G / 4G και Wi-Fi.  Από τον Φεβρουάριο του 2014, το Viber είχε πάνω από 100 εκατομμύρια ενεργούς χρήστες κάθε μήνα από 280 εκατομμύρια παγκόσμια εγγεγραμμένους χρήστες.
Συμβούλιο Κρίκετ Δυτικών Ινδιών

thumb|100px|Λογότυπο έως το 2017

Το Συμβούλιο Κρίκετ Δυτικών Ινδιών (αγγλικά: "West Indies Cricket Board", WICB) είναι ο επίσημος φορέας για το άθλημα του κρίκετ σε επαγγελματικό και ερασιτεχνικό επίπεδο στις Δυτικές Ινδίες (μία αθλητική συνομοσπονδία πάνω από είκοσι κυρίως αγγλόφωνων χωρών της Καραϊβικής και των εξαρτήσεων που αποτελούσαν τις Βρετανικές Δυτικές Ινδίες).

Ιδρύθηκε στις αρχές της δεκαετίας του 1920 ως «Eπιτροπή Ελέγχου Δυτικών Ινδιών» ("West Indies Cricket Board of Control", ενώ εξακολουθεί να αναφέρεται μερικές φορές με το ίδιο όνομα), αλλά μετονομάστηκε σε «Συμβούλιο Κρίκετ Δυτικών Ινδιών» το 1996. Τον Νοέμβριο του 2015, το Διοικητικό Συμβούλιο αποφάσισε τη μετονομασία σε «Κρίκετ Δυτικών Ινδιών», ως μέρος της άσκησης αναδιάρθρωσης με τη δημιουργία επίσης ενός ξεχωριστού εμπορικού σώματος. το Διοικητικό συμβούλιο έχει την έδρα του στο Σαιντ Τζονς της Αντίγκουα και Μπαρμπούντα.
Γκουίντο ντα Σιένα

O Γκουίντο ντα Σιένα (, ) ήταν Ιταλός ζωγράφος ο οποίος δραστηριοποιήθηκε στη Σιένα κατά τον 13ο αιώνα, ακολουθώντας την Βυζαντινή τεχνοτροπία.
Ο Αδελφός μου ο Αρκούδος

Ο Αδελφός μου ο Αρκούδος (αγγλικά: Brother Bear) είναι αμερικανική κωμική-δραματική ταινία κινουμένων σχεδίων που κυκλοφόρησε το 2003 με εταιρεία παραγωγής την Walt Disney Animation Studios και διανομή από την Walt Disney Pictures. Αποτελεί την 44η ταινία κινουμένων σχεδίων μεγάλου μήκους της συλλογής «Τα Κλασικά της Disney». Στην ταινία, ένα αγόρι της φυλής Ινουίτ με το όνομα Κενάι, καταδιώκει μια αρκούδα για να την εκδικηθεί το θάνατο του μεγαλύτερου αδελφού του, του Σίτκα. Την εντοπίζει και την σκοτώνει, αλλά τα Πνεύματα, θυμωμένα για τον άδικο θάνατο, τον μεταμορφώνουν σε αρκούδα για να τον τιμωρήσουν. Για να επιστρέψει στην ανθρώπινη μορφή του, ο Κενάι θα πρέπει να μάθει να βλέπει μέσα από τα μάτια του άλλου, να νιώθει μέσω της καρδιάς του άλλου και να ανακαλύψει τη σημασία της αδελφοσύνης.

Η ταινία ήταν η τρίτη και τελευταία ταινία μεγάλου μήκους κινουμένων σχεδίων που παράχθηκε κατά κύριο λόγο στα Disney-MGM Studios στο Ορλάντο της Φλόριντα. Τα στούντιο έκλεισαν τον Μάρτιο του 2004, όχι πολύ μετά την κυκλοφορία της ταινίας, προς όφελος των κινουμένων σχεδίων που φτιάχνονται σε υπολογιστή. Η ταινία ήταν υποψήφια για Όσκαρ στην κατηγορία Καλύτερη Ταινία Κινουμένων Σχεδίων, αλλά έχασε από μια άλλη κυκλοφορία της Walt Disney Pictures σε παραγωγή Pixar, το "Ψάχνοντας τον Νέμο". Μια απευθείας σε βίντεο συνέχεια με τον τίτλο "Ο Αδελφός μου ο Αρκούδος 2", κυκλοφόρησε στις 29 Αυγούστου 2006.
Ο τρελλός τάχει 400

Το Ο τρελλός τάχει 400 (ή και Ο τρελός τα 'χει 400) είναι ελληνική κωμική ταινία του 1968, σε σκηνοθεσία Κώστα Καραγιάννη και σε σενάριο Λάκη Μιχαηλίδη. Στην ταινία πρωταγωνιστεί ο Λάμπρος Κωνσταντάρας μαζί με τους Καίτη Πάνου, Σμαρώ Στεφανίδου, Δέσποινα Στυλιανοπούλου, Κατερίνα Γώγου και Αλέκο Τζανετάκο. Η παραγωγή έγινε από την Καραγιάννης - Καρατζόπουλος.

Στο επίκεντρο της ταινίας είναι ένας φτωχός βιοπαλαιστής, ο Λάμπρος, ο οποίος προσπαθεί μέσω λαχείων να καλυτερέψει τη ζωή του. Όταν, όμως, κερδίζει το λαχείο τρελαίνεται και τον κλείνουν στο ψυχιατρείο. Έτσι μένουν στο σπίτι η γυναίκα του η κόρη του και η πεθερά του, οι οποίες κάνουν τη μεγάλη ζωή, χωρίς να υπολογίζουν ότι θα βγει ποτέ από την κλινική. Πράγμα που τελικά γίνεται και φέρνει τα πάνω κάτω στις ανέσεις που είχαν μάθει να απολαμβάνουν έως τότε, καθώς τους παίρνει τα όλα τα λεφτά.

Η ταινία έκανε πρεμιέρα το 1968, και παιζόταν στους κινηματογράφους και την επόμενη χρονιά, κόβοντας 408.043 εισιτήρια, τερματίζοντας 10η, μεταξύ των 108 ταινιών εκείνης της σεζόν.
Τζιοβάννι Μπονοντσίνι

Ο Τζιοβάννι Μπονοντσίνι (ή Μπουονοντσίνι) (ιταλικά: "Giovanni Bononcini", 18 Ιουλίου 1670 - 9 Ιουλίου 1747) (συχνά αναφερόμενος και ως Τζιοβάννι Μπατίστα Μπονοντσίνι) ήταν Ιταλός συνθέτης του μπαρόκ, βιολοντσελίστας, τραγουδιστής και διδάσκαλος, ο οποίος καταγόταν από μουσική οικογένεια.
Ένωση των Αναγνωρισμένων από τη ΔΟΕ Διεθνών Αθλητικών Ομοσπονδιών

Η Ένωση των Αναγνωρισμένων από τη ΔΟΕ Διεθνών Αθλητικών Ομοσπονδιών (αγγλικά: "Association of IOC Recognised International Sports Federations", ARISF) είναι μη κυβερνητικός, μη κερδοσκοπικός, μη διακριτικός οργανισμός επίσημα αναγνωρισμένος από τη Διεθνή Ολυμπιακή Επιτροπή (ΔΟΕ). Ιδρύθηκε το 1983. Μέλη της είναι οι διεθνείς ομοσπονδίες αθλημάτων οι οποίες έχουν αναγνωριστεί επίσημα από τη Διεθνή Ολυμπιακή Επιτροπή, χωρίς όμως να συμπεριλαμβάνονται στα ολυμπιακά αθλήματα.
Χαμένες αγάπες

Το Χαμένες αγάπες (πρωτότυπος τίτλος: Amores perros) είναι μεξικανική ταινία του 2000 σε σκηνοθεσία του Αλεχάντρο Γκονσάλες Ινιάριτου και σενάριο του Γκιγιέρμο Αριάγα.

Είναι η πρώτη ταινία του σκηνοθέτη και η πρώτη της τριλογίας του θανάτου (οι άλλες δύο είναι τα "21 γραμμάρια" και η "Βαβέλ").
Ένωση Διεθνών Ομοσπονδιών Χειμερινών Ολυμπιακών Αγώνων

Η Ένωση Διεθνών Ομοσπονδιών Χειμερινών Ολυμπιακών Αγώνων (αγγλικά: "Association of International Olympic Winter Sports Federations", AIOWF) είναι σύνδεσμος αναγνωρισμένος από τη Διεθνή Ολυμπιακή Επιτροπή, μέλη του οποίου είναι οι διεθνείς ομοσπονδίες αθλημάτων τα οποία περιλαμβάνονται στους Χειμερινούς Ολυμπιακούς Αγώνες.
Μιχαήλ Βεζυρτζόγλου

Ο Μιχαήλ Βεζυρτζόγλου (1899 - 3 Απριλίου 1981) ήταν Έλληνας δημοσιογράφος και πολιτικός. Υπηρέτησε ως βουλευτής.
Πίτερ Σνάιερς

"Να μη συγχέεται με τον Πέτερ Σνάιερς (Pieter Snyers ή Peter Snijers)"
Ο Πίτερ Σνάιερς (φλαμανδικά: Pieter Snayers (1592 – 1666 ή 1667) ήταν Φλαμανδός ζωγράφος σε ύφος μπαρόκ, γνωστός για τις απεικονίσεις σκηνών ιστορικών μαχών.

Ο Σνάιερς γεννήθηκε το 1592 στην Αμβέρσα. Σπούδασε ζωγραφική με τον Σεμπάστιεν Φρανξ και έγινε μέλος στη Συντεχνία του Αγίου Λουκά το 1612. Το 1628 είχε γίνει πολίτης των Βρυξελλών.

Εκεί αρχικά εργάστηκε για την Αρχιδούκισσα Ιζαμπέλλα Κλάρα Ευγενία και αργότερα έγινε ο Αυλικός ζωγράφος του Καρδιναλίου - Ινφάντη Φερδινάνδου και του Αρχιδούκα Λέοπολντ - Βίλχελμ της Αυστρίας. Για λογαριασμό τους ζωγράφισε σκηνές από νικηφόρες μάχες κατά την παράδοση των ταπισερί του 16ου αιώνα.

Ο Σνάιερς συνεργάστηκε επίσης με τον Πέτερ Πάουλ Ρούμπενς σε ορισμένες περιπτώσεις, συμπεριλαμβανομένου του έργου που ποτέ δεν ολοκληρώθηκε "Ο βίος του Ερρίκου Δ΄" και τη σειρά "Torre de la Parada" . Ζωγράφισε, επίσης, πορτρέτα για αριστοκράτες στις Βρυξέλλες και μεγάλα τοπία. Ο γνωστότερος μαθητής του ήταν ο Άνταμ Φρανς φαν ντερ Μέλεν (Adam Frans van der Meulen).

Απεβίωσε στις Βρυξέλλες το 1666 ή το 1667.
Ντομένικο ντι Μπάρτολο

Ο Ντομένικο ντι Μπάρτολο (Domenico di Bartolo, περ. 1400/1404 – 1445/1447) ήταν Ιταλός ζωγράφος της Σχολής της Σιένα. 

Γεννήθηκε στο Asciano και σύμφωνα με τον Βαζάρι (Vasari) ήταν ανηψιός του Ταντέο ντι Μπάρτολο (Taddeo di Bartolo). Δούλεψε για τον Βεκιέττα (Vecchietta) πάνω στην αριστουργηματική νωπογραφία "Η φροντίδα των αρρώστων" στο νοσοκομείο της Santa Maria della Scala στη Σιένα. Το 1434 ζωγράφισε επίσης μια νωπογραφία που απεικονίζει την ενθρόνιση του αυτοκράτορα Σιγισμόνδου για τον Καθεδρικό ναό της Σιένα.

Ο Ντομένικο απεβίωσε στην Σιένα περίπου στα 1445.
Βίλλεμ φαν Χεχτ

Ο Βίλλεμ φαν Χεχτ (φλαμανδικά: Willem van Haecht (1593 – 12 Ιουλίου 1637) ήταν Φλαμανδός ζωγράφος, ιδιαίτερα γνωστός για τους πίνακες που απεικονίζουν συλλογές και πινακοθήκες.
Παγκόσμια Συνομοσπονδία Μπέιζμπολ Σόφτμπολ

Η Παγκόσμια Συνομοσπονδία Μπέιζμπολ Σόφτμπολ (αγγλικά: "World Baseball Softball Confederation", WBSC) είναι αρμόδια για τα αθλήματα του μπέιζμπολ και του σόφτμπολ σε διεθνές επίπεδο. Προέκυψε το 2013 έπειτα από τη συγχώνευση της Διεθνούς Ομοσπονδίας Σόφτμπολ (ISF) και της Διεθνούς Ομοσπονδίας Μπέιζμπολ (IBAF), των πρώην φορέων για τα αθλήματα του μπέιζμπολ και του σόφτμπολ, οι οποίες πλέον λειτουργούν ως κατηγορίες της WBSC.
Γιαν Σάντερς φαν Χέμεσσεν

Ο Γιαν Σάντερς φαν Χέμεσσεν (φλαμανδικά: Jan Sanders van Hemessen (περ. 1500 – περ. 1566) ήταν κορυφαίος Φλαμανδός ζωγράφος της δεύτερης γενεάς καλλιτεχνών στη ζωγραφική της Φλαμανδικής και Ολλανδικής Αναγέννησης, ανήκοντας στην ομάδα των Φλαμανδών καλλιτεχνών που είχαν επηρεαστεί από τη ζωγραφική της ιταλικής Αναγέννησης και έγιναν γνωστοί ως "Ρομανιστές". Αντίθετα με κάποιους από αυτούς, ο Χέμεσσεν επισκέφθηκε την Ιταλία τουλάχιστον μια φορά, όπως και το Φοντεναιμπλώ, το οποίο εκείνη την εποχή ήταν "αποικία" Ιταλών καλλιτεχνών, οι οποίοι δημιούργησαν την Πρώτη Σχολή του Φοντεναιμπλώ στο ομώνυμο ανάκτορο.

Ο Χέμεσσεν διαδραμάτισε σοβαρό ρόλο στην εξέλιξη της ρωπογραφίας, μέσω των μεγάλων σκηνών με θρησκευτικές ή κοσμικές σκηνές, τοποθετημένες σε πόλεις με σύγχρονα ενδύματα και αρχιτεκτονική. Οι σκηνές αυτές εστίαζαν στα ανθρώπινα ελαττώματα, όπως απληστία και ματαιοδοξία, ενώ ορισμένες επιδεικνύουν ενδιαφέρον σε θέματα από οικονομική άποψη. Οι σκηνές αυτές αποτελούν μανιεριστική εξέλιξη, η οποία εξελίχθηκε περαιτέρω από τον Πίτερ Άρτσεν, όπου η μικρή θρησκευτική σκηνή στο παρασκήνιο αποκαλύπτει το πραγματικό νόημα του πίνακα, ο οποίος κυριαρχείται από μια μεγάλη σκηνή στο προσκήνιο, φαινομενικά αφιερωμένη στο κοσμικό θέμα της καθημερινής ζωής. Το καλύτερο γνωστό έργο του, "Η παραβολή του Ασώτου", που σήμερα βρίσκεται στις Βρυξέλλες, αποτέλεσε τον πρόδρομο της παράδοσης των κατοπινών απεικονίσεων της "χαρούμενης συντροφιάς" και ζωγράφισε μια ομάδα αποκλειστικά με καθημερινές σκηνές, διαδραματιζόμενες σε ταβέρνα. Ζωγράφισε, επίσης, μικρό αριθμό προσωπογραφιών, μερικές εξαιρετικής ποιότητας, επηρεασμένες από τον Άνιολο Μπροντσίνο.

Βάση του ήταν η Αμβέρσα κατά την περίοδο 1519 - 1550, όπου έγινε μέλος στην τοπική Συντεχνία του Αγίου Λουκά το 1524. Μετά το 1550 είναι πιθανό να μετοίκησε στο Χάαρλεμ. Ζωγράφισε μερικά θρησκευτικά θέματα, ενώ πολλοί πίνακές του είναι πιθανό να καταστράφηκαν κατά την περίοδο της εικονοκλασίας ("Beeldenstorm") που σάρωσε την Αμβέρσα το έτος που ο ίδιος απεβίωσε.
Ακαντέμικ Σόφιας

Η Ακαντέμικ Σόφιας (βουλγαρικά: Академика София, αγγλικά: "Academic Sofia") είναι βουλγαρική ομάδα καλαθοσφαίρισης με έδρα την Σόφια. Ιδρύθηκε το 1947 και συμμετείχε στους πρώτους δύο τελικούς του κυπέλλου Πρωταθλητριών Ευρώπης, όπου ηττήθηκε από την ΑΣΚ Ρίγα.

Έχει κατακτήσει 24 πρωταθλήματα Βουλγαρίας, όντας η πολυνίκης του θεσμού, όπως και 11 κύπελλα Βουλγαρίας.

Το 2000, ο σύλλογος μετονομάστηκε σε Λουκόιλ Ακαντέμικ (Лукойл Академик), έπειτα από την εμπορική συμφωνία με τη ρωσική πετρελαϊκή εταιρεία Лукойл.
Ο Αδελφός μου ο Αρκούδος 2

Ο Αδελφός μου ο Αρκούδος 2 (αγγλικά: "Brother Bear 2") είναι μια Αμερικανική κωμική-δραματική/φαντασίας ταινία κινουμένων σχεδίων, η οποία κυκλοφόρησε απευθείας σε βίντεο το 2006. Αποτελεί τη συνέχεια της ταινίας "Ο Αδελφός μου ο Αρκούδος" και κυκλοφόρησε σε DVD και VHS στις 29 Αυγούστου 2006. Η Μελίσσα Έθεριτζ έδωσε τρία τραγούδια στην ταινία. Στην ταινία, οι περιπέτειες των αδελφών αρκούδων Κενάι και Κόντα συνεχίζονται. Καθώς η πρώτη ταινία επικεντρώθηκε στη σχέση του Κενάι με τον Κόντα, αυτή η ταινία επικεντρώνεται περισσότερο στο δεσμό του με μια νεαρή κοπέλα, τη Νίτα. Μόνο πέντε από τους αυθεντικούς χαρακτήρες επιστρέφουν για τη συνέχεια, συμπεριλαμβανομένων των Κενάι, Κόντα, Ρατ, Τουκ και Ταγκ, αλλά μόνο τέσσερις από τους ηθοποιούς που είχαν χαρίσει τις φωνές τους σε αυτούς τους χαρακτήρες επιστρέφουν. Αυτοί είναι οι Τζέρεμι Σουάρες, Ρικ Μοράνις, Ντέιβ Τόμας και Μάικλ Κλαρκ Ντάνκαν.

Ο Τζέισον Μάρντσεν, όπως ακούστηκε στο πρώτο τρέιλερ, είχε αρχικά ανακοινωθεί ότι θα χάριζε τη φωνή του στον Κενάι, στον οποίο τη φωνή είχε χαρίσει ο Χοακίν Φίνιξ στην πρώτη ταινία. Αλλά, σύμφωνα με το "Reuters", επιλέχθηκε τελικά ο Πάτρικ Ντέμπσι. Ωστόσο, στους τίτλους τέλους της ταινίας, το όνομά του προστίθεται ως σημείωση στις επιπρόσθετες φωνές.

Ο ρόλος του Τακ για τον Ρικ Μοράνις ήταν επίσης και ο τελευταίος του, πριν την παύση του από την υποκριτική.
Canadian Football League

Το CFL ("Canadian Football League", γαλλικά: "Ligue canadienne de football", LCF) είναι η διοργανώτρια αρχή του ομώνυμου πρωταθλήματος στο άθλημα του καναδικού ποδοσφαίρου στον Καναδά. Το πρωτάθλημα του CFL αποτελεί την κορυφαία διοργάνωση της συγκεκριμένης μορφής ποδοσφαίρου, η οποία έχει ομοιότητες με το αντίστοιχο άθλημα του αμερικανικού ποδοσφαίρου.

Απαρτίζεται από εννέα ομάδες οι οποίες εδρεύουν σε εννέα αντίστοιχες πόλεις, ενώ είναι χωρισμένες σε δύο τμήματα, το ανατολικό τμήμα με τέσσερις ομάδες και το δυτικό τμήμα με πεντε ομάδες. Από το 2015, το πρωτάθλημα διαθέτει κανονική περίοδο 20 εβδομάδων, η οποία διεξάγεται παραδοσιακά από τα τέλη Ιουνίου έως τις αρχές Νοεμβρίου, με την κάθε ομάδα να διεξάγει 18 αγώνες. Μετά τη λήξη της κανονικής περιόδου, έξι ομάδες μετέχουν στα πλέι-οφ του πρωταθλήματος, διάρκειας τριών εβδομάδων, τα οποία κορυφώνονται με τον αγώνα για την κατάκτηση του τροπαίου Grey Cup, που αποτελεί το μεγαλύτερο ετήσιο αθλητικό γεγονός της χώρας, με υψηλή τηλεθέαση.
Διεθνής Ένωση Πνευματικών Αθλημάτων

Η Διεθνής Ένωση Πνευματικών Αθλημάτων (αγγλικά: "International Mind Sports Association", IMSA) είναι η αρμόδια οργάνωση για τα πνευματικά αθλήματα, ανά τον κόσμο. Περιλαμβάνει αθλήματα όπως το μπριτζ, το σκάκι, τη ντάμα, το γκο και το σιάνγκτσι.
Κωνσταντίνος Βαρδαλάχος

Ο Κωνσταντίνος Βαρδαλάχος (Κύθηρα, 1753 ή 1755 - θαλάσσια περιοχή Κύθνου ή πλησίον της Αίγινας, 1830) ήταν Έλληνας λόγιος, με καταγωγή από τη Χίο, δάσκαλος του Γένους, συγγραφέας πληθώρας διδακτικών εγχειριδίων στο πνεύμα του ευρωπαϊκού Διαφωτισμού. Υπήρξε πολύ καλός γνώστης των θετικών επιστημών, αλλά και της αρχαιοελληνικής γραμματείας, καθώς και των πατερικών κειμένων. Το εύρος των γνώσεών του αποτυπώθηκε στα διδακτικά βιβλία που συνέταξε, συμβάλλοντας με αυτόν τον τρόπο στην ανάπτυξη της ελληνικής εκπαίδευσης της εποχής του και στη μεταλαμπάδευση των ευρωπαϊκών νεωτερικών θεωριών και των επιστημονικών ιδεών στο χώρο του Ελληνισμού της Οθωμανικής Αυτοκρατορίας.
Σώμα Ακριτών

Το Σώμα Ακριτών είναι οργάνωση νέων και παιδιών στην Κύπρο αναγνωρισμένη από την Κυπριακή Δημοκρατία. Σκοπός του είναι να ωφεληθούν οι νέοι, να ευαισθητοποιηθούν σε διάφορα σημαντικά θέματα και να ωφελήσουν στη συνέχεια την κοινωνία και τον τόπο τους. Ιδρύθηκε στις 14 Μαρτίου 1998. Δημιουργήθηκε και διοικείται από νέους. Ασχολείται με την φύση, τις γνώσεις, το περιβάλλον, τον ακτιβισμό και την φιλανθρωπία ενώ παράλληλα οργανώνοντας εκστρατείες συμμετείχε ενεργά στο έργο για επανένωση της Κύπρου. Τα τελευταία χρόνια ασχολείται με διακοινοτικές δράσεις, τον ρατσισμό και την οικοδόμηση ειρήνης. Πέραν των 200 παιδιών και νέων, βρίσκονται αυτή τη στιγμή στις τάξεις του Σώματος και συμμετέχουν στο πρόγραμμα του.Οι Ακρίτες έχουν επικεφαλής τους μια μεγάλη ομάδα από εθελοντές με πολύχρονη τριβή με νέους και παιδιά, απόφοιτους πανεπιστημίων και ανωτέρων σχολών αλλά και εκπαιδευτικούς, με ψηλά ιδανικά και θέληση για προσφορά.
Τατιάνα Παπαμόσχου

Η Τατιάνα Παπαμόσχου (Αθήνα 1964 -) είναι Ελληνίδα ηθοποιός της τηλεόρασης, του κινηματογράφου και του θεάτρου. Είναι περισσότερο γνωστή για τον ρόλο της ως Ιφιγένεια, στην ομώνυμη ταινία, του Μιχάλη Κακογιάννη, του 1977, ρόλος που της χάρισε βραβείο Α' Γυναικείου Ρόλου στο Φεστιβάλ Θεσσαλονίκης, το 1977.
Τζοβάννι Άντζελο Φινάλι

Ο Τζοβάννι Άντζελο Φινάλι (Giovanni Angelo Finali, 1709–1772) ήταν Ιταλός γλύπτης ο οποίος δραστηριοποιήθηκε κατά κύριο λόγο στην Βόρεια Ιταλία.
Οίκος των Γιαγκελλόνων

Ο Οίκος των Γιαγκελλόνων είναι δυναστικός Οίκος που τρία μέλη του ήταν μεγάλοι δούκες της Λιθουανίας, πέντε ήταν βασιλείς της Πολωνίας & μεγάλοι δούκες της Λιθουανίας, ένας βασιλιάς της Πολωνίας (μόνο), ένας βασιλιάς της Πολωνίας & της Ουγγαρίας, δύο βασιλείς της Ουγγαρίας & της Βοημίας και ένας άγιος, ο Καζιμίρ.

Αρχηγέτης τού Οίκου είναι ο Σκαλμάντας. Από τον εγγονό του Γκεντιμίνας ο Οίκος ονομάστηκε των Γκεντιμινιδών. Ήταν παγανιστές. Ο εγγονός αυτού Γιαγκιέλλο μεγάλος δούκας της Λιθουανίας βαπτίσθηκε [Β]Λαδίσλαος· με το γάμο του με την Γιαντβίγκα των Καπετιδών-Ανζού βασίλισσα της Πολωνίας, κόρη του Λουδοβίκου Α΄ της Πολωνίας, έγινε βασιλιάς της χώρας. Οι απόγονοί του αποτελούν τον κύριο Οίκο των Γιαγκελλόνων.
Γκρεγκόριο ντι Τσέκκο

Ο Γκρεγκόριο ντι Τσέκκο (Gregorio di Cecco), μερικές φορές αναφέρεται και ως Γκρεγκόριο ντι Τσέκκο ντα Λούκκα (Gregorio di Cecco da Lucca) ή "Gregorio da Lucca di Cecco" ήταν Ιταλός ζωγράφος της Σχολής της Σιένα, κατά την πρώιμη Αναγέννηση. Γεννήθηκε στη Σιένα περίπου το 1390 και πέθανε μετά το 1424. Ήταν μαθητής του Ταντέο ντι Μπάρτολο (Taddeo di Bartolo) με τον οποίο αργότερα συνεργάστηκε.
Γιάννης Μάντακας

Ο Γιάννης Μάντακας ήταν Έλληνας μαέστρος χορωδιών που γεννήθηκε στις 4 Μαρτίου 1934 και πέθανε στις 26 Δεκεμβρίου 1998 στη Θεσσαλονίκη.
Πρωτάθλημα καλαθοσφαίρισης Βουλγαρίας

Το Πρωτάθλημα καλαθοσφαίρισης Βουλγαρίας ή Εθνικό Πρωτάθλημα Καλαθοσφαίρισης Βουλγαρίας (βουλγαρικά: "Национална баскетболна лига") είναι ένα Βουλγαρικό επαγγελματικό πρωτάθλημα για ανδρικούς συλλόγους καλαθοσφαίρισης. Στο Σύστημα πρωταθλημάτων καλαθοσφαίρισης της Βουλγαρίας, είναι το πρωταρχικό πρωτάθλημα της χώρας και διοργανώνεται από την Βουλγαρική Ομοσπονδία Καλαθοσφαίρισης (Българска Федерация по Баскетбол). Το πρωτάθλημα αποτελείται από 10 ομάδες (2019–20) και λειτουργεί με το σύστημα προώθησης και υποβιβασμού με την Β΄ Κατηγορία (А група).

Το πρωτάθλημα διοργανώθηκε για πρώτη φορά το 1942 με την ονομασία Α΄ Κατηγορία και το 2008 ονομάστηκε σε Εθνικό Πρωτάθλημα Καλαθοσφαίρισης Βουλγαρίας. Η Α΄ Κατηγορία σήμερα αποτελεί το δεύτερο σε τάξη επαγγελματικό πρωτάθλημα της χώρας. Οι αγωνιστικές περίοδοι διαρκούν από τον Οκτώβριο μέχρι τον Ιουνίο (κανονική περίοδος και πλέι-οφ), με τις ομάδες να παίζουν 24 αγώνες η κάθε μία (κανονική περίοδος).

Από την έναρξη του Βουλγαρικού Πρωταθλήματος το 1942, 9 ομάδες έχουν κερδίσει τον τίτλο με τις καλύτερες από αυτές να είναι η Ακαντέμικ Σόφιας (26), η Λέφσκι Σόφιας (19) και η ΤΣΣΚΑ Σόφιας (12). Την περίοδο 2019−20 το πρωτάθλημα ακυρώθηκε εξαιτίας της πανδημίας του Κορωνοϊού.
Οίκος του Σλέσβιχ-Χόλσταϊν-Γκόττορπ

Ο Οίκος του Σλέσβιχ-Χόλσταϊν-Γκόττορπ είναι πλάγιος κλάδος του Οίκου του Όλντενμπουργκ. Απευθείας μέλη είναι οκτώ δούκες του Γκόττορπ, τους οποίους ακολούθησαν επτά αυτ. της Ρωσίας και η Όλγα (σύζ. του Γεωργίου Α' βασ. της Ελλάδας). Ο Οίκος περιλαμβάνει δύο πλάγιους κλάδους: ο ένας έδωσε τέσσερις βασ. της Σουηδίας και ο άλλος επτά μεγάλους δούκες του Όλντενμπουργκ και την Αμαλία (σύζ. του Όθωνα βασ. της Ελλάδας).
Φιλίππο Αμπιάτι

O Φιλίππο Αμπιάτι (Filippo Abbiati, 1640–1715) ήταν Ιταλός ζωγράφος της πρώιμης περιόδου του μπαρόκ. Δραστηριοποιήθηκε κυρίως στην Λομβαρδία και το Τορίνο, μαζί με τον Αντρέα Λαντσάνι (Andrea Lanzani) και τον Στέφανο Μαρία Λενιάνι (Stefano Maria Legnani). Θεωρείται ένας από τους εξέχοντες μανιεριστές εκπροσώπους της Σχολής της Λομβαρδίας.

Γεννήθηκε στο Μιλάνο και ήταν μαθητής του Αντόνιο Μπούσκα. Ανάμεσα στους δικούς του μαθητές ήταν οι Αλεσσάντρο Μανιάσκο (Alessandro Magnasco), Πιέτρο Μάτζι και Τζουζεππε Ριβόλα. Μαζί με τον Bianchi, ζωγράφισε τον τρούλο στον ιερό ναό του "Sant'Alessandro Martire" στο Μιλάνο. Ο Αμπιάτι φιλοτέχνησε επίσης τον "Άγιο Ιωάννη που κηρύττει στην έρημο" για εκκλησία στο Σαρόννο.

Απεβίωσε στο Μιλάνο.
Ένωση Διεθνών Ομοσπονδιών Θερινών Ολυμπιακών Αγώνων

Η Ένωση Διεθνών Ομοσπονδιών Θερινών Ολυμπιακών Αγώνων (αγγλικά: "Association of Summer Olympic International Federations", ASOIF) είναι σύνδεσμος αναγνωρισμένος από τη Διεθνή Ολυμπιακή Επιτροπή, μέλη του οποίου είναι οι διεθνείς ομοσπονδίες αθλημάτων τα οποία περιλαμβάνονται στους Θερινούς Ολυμπιακούς Αγώνες. Σήμερα η ASOIF αριθμεί 28 ομοσπονδίες μέλη.
WSOP

Το WSOP ("World Series of Poker", "Παγκόσμια Σειρά Πόκερ") είναι μια σειρά από τουρνουά πόκερ και διεξάγεται κάθε χρόνο στο Λας Βέγκας των ΗΠΑ, ενώ από το 2005 χρηματοδοτείται από την εταιρεία Caesars Entertainment (γνωστή ως Harrah's Entertainment μέχρι το 2010). Χρονολογείται από το 1970, όταν ο Μπένι Μπίνιον κάλεσε επτά από τους πιο γνωστούς παίκτες του πόκερ στο Horseshoe Casino για ένα τουρνουά.

Ο νικητής κάθε διοργάνωσης λαμβάνει ένα WSOP bracelet και ένα χρηματικό έπαθλο με βάση τον αριθμό των συμμετεχόντων και τα ποσά buy-in. Με τα χρόνια, έχει αυξηθεί τόσο ο αριθμός των γεγονότων όσο και ο αριθμός των συμμετεχόντων. Κάθε χρόνο, το WSOP κορυφώνεται με το «$10,000 no-limit hold'em Main Event», το οποίο, από το 2004, έχει προσελκύσει χιλιάδες συμμετέχοντες. Ο νικητής λαμβάνει ένα βραβείο πολλών εκατομμυρίων δολαρίων σε μετρητά και ένα βραχιόλι, το οποίο έχει γίνει το πιο πολυπόθητο βραβείο το οποίο ένας παίκτης του πόκερ μπορεί να κερδίσει. Ο νικητής του «World Series of Poker Main Event» θεωρείται ότι είναι ο Παγκόσμιος Πρωταθλητής του πόκερ.

Από το 2014, το WSOP αποτελείται από 65 εκδηλώσεις, περιλαμβάνοντας τις περισσότερες σημαντικές παραλλαγές του πόκερ. Ωστόσο, τα τελευταία χρόνια, πάνω από τα μισά από τα γεγονότα που έχουν παραλλαγές του Texas Hold 'em. Οι εκδηλώσεις λαμβάνουν χώρα παραδοσιακά μία ημέρα ή κατά τη διάρκεια αρκετών συνεχόμενων ημερων κατά τη διάρκεια της σειράς, τον Ιούνιο και τον Ιούλιο. Ωστόσο, αρχής γενομένης από το 2008, το τελικό τραπέζι του Main Event καθυστέρησε μέχρι το Νοέμβριο. Το τελικό τραπέζι του 2012 ξεκίνησε τον Οκτώβριο, λόγω των προεδρικών εκλογών στις Ηνωμένες Πολιτείες.
Sheer Heart Attack

Sheer Heart Attack είναι ο τίτλος του τρίτου στούντιο άλμπουμ του βρετανικού ροκ συγκροτήματος Queen, το οποίο κυκλοφόρησε στις 8 Νοεμβρίου του 1974 μέσω της δισκογραφικής εταιρείας "ΕΜΙ / Parlophone" στην Ευρώπη, ενώ στις Ηνωμένες Πολιτείες εκδόθηκε μέσω της "Elektra".
Πιέτρο ντι Ντομένικο

Ο Πιέτρο ντι Ντομένικο (Pietro di Domenico), γνωστός και ως Πιέτρο ντι Ντομένικο ντα Σιένα (1457–1506) ήταν Ιταλός ζωγράφος της Αναγέννησης.

Λίγα είναι γνωστά για τον βίο του. Γεννήθηκε, εργάστηκε και έζησε όλα του τα χρόνια στη Σιένα και η τεχνοτροπία του ακολουθεί τις γραμμές της Σχολής της Σιένα, ενώ είναι εμφανής η επιρροή του ζωγράφου Λούκα Σινιορέλλι (Luca Signorelli). Κατά κύριο λόγο φιλοτέχνησε έργα θρησκευτικού περιεχομένου για εκκλησίες της πόλης του. Ένα από τα έργα του αποτελεί μέρος της συλλογής του York Museums Trust.

Απεβίωσε στη Σιένα το 1506.
Πέτρος Οικονομάκος

Ο Πέτρος Οικονομάκος (Γύθειο 1890 - Αθήνα 1985), του Λεωνίδα, ήταν Έλληνας αξιωματικός της Πολεμικής Αεροπορίας.
FINA

Η Διεθνής Ομοσπονδία Κολύμβησης (γαλλικά: "Fédération Internationale de Natation", FINA) είναι ο αρμόδιος οργαγισμός για τα αθλήματα του υγρού στίβου. Η FINA είναι επιφορτισμένη με πέντε αθλήματα υγρού στίβου τα οποία είναι κολύμβηση, καταδύσεις, συγχρονισμένη κολύμβηση, υδατοσφαίριση και κολύμβηση ανοικτής θάλασσας. Από το 2013, η κατάδυση αποτελεί ένα αναδυόμενο άθλημα εντός της FINA. Εδρεύει στη Λωζάννη της Ελβετίας.
Τάμμε Χάνκεν

Ο Τάμμε Χάνκεν ("Tamme Hanken", 16 Μαΐου 1960 - 10 Οκτωβρίου 2016) ήταν Γερμανός τηλεπαρουσιαστής.
Παγκόσμια Ομοσπονδία Μπριτζ

Η Παγκόσμια Ομοσπονδία Μπριτζ (αγγλικά: "World Bridge Federation", WBF) είναι το διεθνές διοικητικό σώμα του πνευματικού αθλήματος μπριτζ. Η WBF είναι υπεύθυνη για τους αγώνες του παγκοσμίου πρωταθλήματος, οι περισσότεροι εκ των οποίων διεξάγονται ανά τέσσερα έτη. Τα ποιο διάσημα πρωταθλήματα είναι αυτά των εθνικών ομάδων στις κατηγορίες Open, Women και Seniors, τα οποία είναι το Bermuda Bowl, το Venice Cup και το Senior Bowl (από κοινού με τα διετή World Teams Championships) και οι ανα τετραετία World Team Olympiads, τα οποία ενσωματώθηκαν στους Παγκόσμιους Αγώνες Πνευματικών Αθλημάτων το 2008.

Η WBF ιδρύθηκε τον Αύγουστο του 1958 από τους εκπροσώπους της Ευρώπης, της Βόρειας Αμερικής και της Νότιας Αμερικής (τώρα Ζώνες 1 έως 3). Έχει συσταθεί σύμφωνα με τους νόμους της Ελβετίας ως οργανισμός «μη κερδοσκοπικού χαρακτήρα». Χάρολντ Στίρλινγκ Βάντερμπιλτ έγινε το πρώτο επίτιμο μέλος του WBF για το έργο του στην ανάπτυξη του παιχνιδιού. Η WBF περιλαμβάνει πλέον 123 εθνικές ομοσπονδίες μπριτζ με περίπου 700.000 συνδεδεμένα μέλη, οι περισσότεροι από τους οποίους συμμετέχουν σε διοργανώσεις μπριτζ σε τοπικό επίπεδο και πολλοί από τους οποίους ανταγωνίζονται σε εθνικό και διεθνές επίπεδο. Οι εθνικές ομοσπονδίες χωρίζονται σε οκτώ γεωγραφικές ζώνες. Κάθε εθνική ομοσπονδία συμφωνεί να πληροί ορισμένες προϋποθέσεις, όπως το να είναι ανοικτή σε όλους τους πολίτες και τους κατοίκους της περιοχής ευθύνης της και να προασπίσει ένα πρότυπο ηθικά αποδεκτό στην WBF.

Η Παγκόσμια Ομοσπονδία Μπριτζ διαθέτει Συνέδριο (Congress) στο οποίο κάθε εθνική ομοσπονδία έχει δικαίωμα να στείλει έναν αντιπρόσωπο. Το Συνέδριο συνέρχεται κάθε δύο χρόνια, στις World Team Olympiads και στα World Championships. Η WBF διοικείται από το Εκτελεστικό Συμβούλιο (Executive Council), το οποίο επικουρείται από τις διάφορες Επιτροπές και Συμβούλους που διορίζει.
Κεντρική Επιτροπή του Κομμουνιστικού Κόμματος της Σοβιετικής Ένωσης

Η Κεντρική Επιτροπή του Κομμουνιστικού Κόμματος της Σοβιετικής Ένωσης (Ρωσικά: Центра́льный комите́т Коммунисти́ческой па́ртии Сове́тского Сою́за – ЦК КПСС, "Tsentralniy Komitet Kommunistitcheskoi Partii Sovetskogo Soyuza – TsK KPSS"), συντομευμένο στα Ρωσικά ως ЦК, «Τσε-κα», ήταν "de jure" το ανώτατο όργανο του Κομμουνιστικού Κόμματος της Σοβιετικής Ένωσης (ΚΚΣΕ) μεταξύ των Συνεδρίων του Κόμματος. Σύμφωνα με το καταστατικό του Κόμματος, η Κεντρική Επιτροπή διηύθυνε όλες τις δραστηριότητες του Κόμματος και της κυβέρνησης μεταξύ κάθε Συνεδρίου του Κόμματος. Τα μέλη της επιτροπής εκλέγονταν στο Συνέδριο του Κόμματος.

Κατά την διάρκεια της ηγεσίας του Βλαντιμίρ Λένιν στο Κομμουνιστικό Κόμμα, η Κεντρική Επιτροπή λειτουργούσε ως η ανωτάτη αρχή του κόμματος μεταξύ των συνεδρίων. Ωστόσο, στο 8ο Συνέδριο του Κόμματος που έγινε το 1919, συστάθηκε το Πολιτικό Γραφείο ("Πολιτμπιρό") για να απαντήσει σε ζητήματα που χρειάζονταν άμεσες απαντήσεις. Μερικοί αντιπρόσωποι είχαν αντιρρήσεις για την σύσταση του Πολιτμπιρό, και σαν ανταπόδοση, το Πολιτικό Γραφείο κατέστη υπόλογο στην Κεντρική Επιτροπή, και τα μέλη της Κεντρικής Επιτροπής μπορούσαν να συμμετέχουν στις συνεδριάσεις του Πολιτμπιρό με συμβουλευτική ψήφο, αλλά δεν μπορούσαν να ψηφίσουν εκτός εάν ήταν μέλη του. Μετά τον θάνατο του Λένιν, ο Ιωσήφ Στάλιν πήρε την εξουσία στο Κομμουνιστικό Κόμμα μέσω της θέσης του Γενικού Γραμματέα της Κεντρικής Επιτροπής, του κορυφαίου Γραμματέα της Γραμματείας. Με την ανάληψη της εξουσίας από τον Στάλιν, ο ρόλος της Κεντρικής Επιτροπής επισκιάστηκε από το Πολιτμπιρό, το οποίο αποτελέστηκε από μια μικρή φατρία αφοσιωμένων Σταλινικών.

Μέχρι τον θάνατο του Στάλιν το 1953, η Κεντρική Επιτροπή είχε γίνει σε μεγάλο βαθμό ένα συμβολικό όργανο που ήταν υπόλογο στο Πολιμπιρό, και όχι το αντίστροφο. Ο θάνατος του Στάλιν αναζωογόνησε την Κεντρική Επιτροπή, και έγινε ένας σημαντικός θεσμός κατά την διάρκεια της μάχης για την εξουσία και την διαδοχή του Στάλιν. Μετά την αναρρίχηση στην εξουσία του Χρουστσόφ, η Κεντρική Επιτροπή είχε ακόμη ηγετικό ρόλο· ανέτρεψε την απόφαση για την απομάκρυνση του Χρουστσόφ από την θέση του το 1957. Το 1964, η Κεντρική Επιτροπή εξεδίωξε τον Χρουστσόφ από την εξουσία, και εξέλεξε τον Λεονίντ Μπρέζνιεφ σαν Πρώτο Γραμματέα. Η Κεντρική Επιτροπή ήταν ένα σημαντικό όργανο στην αρχή της διακυβέρνησης Μπρέζνιεφ, έχασε όμως σε ουσιαστική δύναμη από το Πολιτμπιρό. Από τότε, και μέχρι την αναρρίχηση του Μιχαήλ Γκορμπατσόφ, η Κεντρική Επιτροπή έπαιξε δευτερεύοντα ρόλο στη διακυβέρνηση του κόμματος και του κράτους – το Πολιτικό Γραφείο ήταν το ανώτατο πολιτικό όργανο της Σοβιετικής Ένωσης.
Μιντάουγκας

Ο Μιντάουγκας ("Mindaugas", γερμανικά: "Myndowen", λατινικά: "Mindowe", παλιά ανατολικά σλαβικά: Мендог - Μέντογκ, c. 1203 – φθινόπωρο 1263) ήταν ο πρώτος γνωστός Μεγάλος Δούκας της Λιθουανίας και μόνος βασιλιάς της Λιθουανίας. Λίγα είναι γνωστά για την προέλευσή του, τα πρώτα χρόνια και την άνοδό του στην εξουσία. Αναφέρεται σε μια συνθήκη το 1219 ως δούκας και το 1236 ως ηγέτης όλων των Λιθουανών. Οι σύγχρονες πηγές θεωρούν ότι η άνοδος στην εξουσία έγινε με στρατηγικούς γάμους και με την εξορία ή τη δολοφονία των αντιπάλων του. Επέκτεινε την κυριαρχία του σε περιοχές νοτιοανατολικά της Λιθουανίας κατά τις δεκαετίες του 1230 και του 1240. Το 1250 ή 1251, κατά τη διάρκεια εσωτερικών διαμαχών βαπτίστηκε Ρωμαιοκαθολικός, μια πράξη η οποία τον βοήθησε να συμμαχήσει με το Τάγμα της Λιβονίας, έναν από τους διαχρονικούς εχθρούς των Λιθουανών. Το καλοκαίρι του 1253 στέφθηκε βασιλιάς της Λιθουανίας, εξουσιάζοντας περίπου 300.000 με 400.000 ανθρώπους.

Ενώ η δεκάχρονη βασιλεία του σημαδεύτηκε από διάφορα επιτεύγματα για τη δημιουργία κράτους, συνέχισαν οι διαμάχες του Μιντάουγκας με συγγενείς και άλλους δούκες και η Σαμογιτία (δυτική Λιθουανία) αντιστάθηκε στην εξουσία του. Τα κεκτημένα εδάφη στα νοτιοανατολικά δέχθηκαν επιθέσεις από τους Τατάρους. Διέλυσε τη συμμαχία με το Τάγμα της Λιβονίας το 1261, πιθανότατα αποκηρύσσοντας τον Χριστιανισμό, και δολοφονήθηκε το 1263 από τον ανιψιό του Τρενιότα και ένα αντίπαλο δούκα, τον δούκα Νταούμαντας. Οι τρεις επόμενοι διάδοχοί του δολοφονήθηκαν επίσης. Η αναταραχή συνέχισε μέχρι την άνοδο του Τραϊντένις στο τίτλο του Μεγάλου Δούκα το 1270.

Αν και η υστεροφημία του ήταν ακανόνιστη τους επόμενους αιώνες και οι απόγονοί δεν ήταν αξιόλογοι, η φήμη του εδραιώθηκε τον 19ο και 20ό αιώνα. Ο Μιντάουγκας ήταν ο μόνος βασιλιάς της Λιθουανίας, αν και οι περισσότεροι Μεγάλοι Δούκες της Λιθουανίας μετά τον Βλάντισλαβ Γιαγκέλο εξουσίαζαν ως βασιλιάδες της Πολωνίας, οι τίτλοι παρέμειναν ξεχωριστοί. Σήμερα θεωρείται ιδρυτής του κράτους της Λιθουανίας και του χρεώνεται η αναχαίτιση της πορείας των Τατάρων προς την βαλτική, η διεθνής αναγνώριση της Λιθουανίας και η στροφή της χώρας προς το δυτικό πολιτισμό. Τη δεκαετία του 1990, ο ιστορικός Εντβάρντας Γκουνταβίτσιους δημοσίευσε μια έρευνα η οποία υποστήριζε ότι η ακριβής μέρα της στέψης του ήταν 6 Ιουλίου 1253, μέρα η οποία αποτελεί εθνική γιορτή της Λιθουανίας.


Κατηγορία:Μεγάλοι Δούκες της Λιθουανίας
NGC 2100

Το NGC 2100 είναι ανοικτό σμήνος στο Μεγάλο Νέφος του Μαγγελάνου. Απέχει περίπου 170.000 έτη φωτός από το Ηλιακό Σύστημα, έχει διάμετρο 2,3' και φαινόμενο μέγεθος +9,60 mag. Το σχήμα του είναι κατά προσέγγιση σφαιρικό και αυτός είναι ο λόγος που κάποιες φορές θεωρείται λανθασμένα πως πρόκειται για σφαιρωτό σμήνος.
Διεθνής Παραολυμπιακή Επιτροπή

Η Διεθνής Παραολυμπιακή Επιτροπή (αγγλικά: "International Paralympic Committee", IPC) είναι ένας διεθνής μη κερδοσκοπικός οργανισμός και το παγκόσμιο κυβερνόν σώμα για το Παραολυμπιακό Κίνημα. Η Διεθνής Παραολυμπιακή Επιτροπή οργανώνει τους Παραολυμπιακούς Αγώνες και λειτουργεί ως Διεθνής Ομοσπονδία για εννέα αθλήματα.

Ιδρύθηκε στις 22 Σεπτεμβρίου του 1989 στο Ντίσελντορφ της Γερμανίας και η αποστολή της είναι να επιτρέψει στους παραολυμπιακούς αθλητές να επιτύχουν αθλητική αριστεία, να εμπνεύσει και να ενθουσιάσει τον κόσμο. Επιπλέον, η Διεθνής Παραολυμπιακή Επιτροπή θέλει να προωθήσει τις παραολυμπιακές αξίες και να δημιουργήσει ευκαιρίες στον αθλητισμό για όλα τα άτομα με αναπηρία, από αρχάριους μέχρι κορυφαίου επιπέδου αθλητές.
Γκαετάνο Αστολφόνι

Ο Γκαετάνο Αστολφόνι (Gaetano Astolfoni, Βένετο, 18ος-19ος αιώνας) ήταν Ιταλός ζωγράφος ο οποίος δραστηριοποιήθηκε από τα 1820 ως τα 1840 στη Βενετία και τη Ραβέννα, φιλοτεχνώντας έργα θρησκευτικού περιεχομένου. Μεγάλο μέρος της συνεισφοράς του αποτελείται από αναπαραγωγή και αποκατάσταση παλαιών έργων ζωγραφικής.
Πωλ Παινλεβέ

Ο Πωλ Παινλεβέ ("Paul Painlevé", 5 Δεκεμβρίου 1863 – 29 Οκτωβρίου 1933) ήταν Γάλλος μαθηματικός και πολιτικός. Διετέλεσε δύο φορές Πρωθυπουργός της Γαλλίας, και συγκεκριμένα της Τρίτης Γαλλικής Δημοκρατίας: Το φθινόπωρο του 1917 και από τον Απρίλιο μέχρι τον Νοέμβριο του 1925. Η είσοδός του στην πολιτική, το 1906, έγινε μετά από τη σταδιοδρομία του στο Πανεπιστήμιο της Σορβόνης από το 1892.

Η πρώτη του πρωθυπουργία είχε διάρκεια μόλις εννέα εβδομάδων, αλλά χρειάσθηκε κατά τη διάρκειά της να αντιμετωπίσει τον χειρισμό σοβαρών θεμάτων, όπως ήταν η Ρωσική Επανάσταση, η είσοδος των ΗΠΑ στον Α΄ Παγκοσμιο Πόλεμο, η αποτυχία της Επιθέσεως του Νιβέλ, η κατάπνιξη των ανταρσιών στον γαλλικό στρατό και οι αγγλογαλλικές σχέσεις. Ως υπουργός Πολέμου κατά τη δεκαετία του 1920, ο Παινλεβέ υπήρξε κεντρικός παράγοντας στην κατασκευή της Γραμμής Μαζινό. Στη δεύτερη πρωθυπουργική θητεία του ασχολήθηκε με την εξέγερση των Δρούζων της Συρίας, που είχε διεγείρει την ανησυχία της κοινής γνώμης και του κοινοβουλίου για τη γενικότερη κρίση των γαλλικών κτήσεων.
Ο άνθρωπος που έβλεπε τα τρένα να περνούν

Το Ο άνθρωπος που έβλεπε τα τρένα να περνούν (τσέχικα: Ostře sledované vlaky, αγγλικά: Closely Watched Trains) είναι τσεχοσλοβάκικη ταινία του 1966, σε σκηνοθεσία και σενάριο Γίρι Μένζελ. Θεωρείται μία από τις σπουδαιότερες ταινίες του Νέου Κύματος Τσεχοσλοβακίας. Το σενάριο βασίστηκε στο ομώνυμο μυθιστόρημα του Μπόχουμιλ Χράμπαλ. Στην ταινία πρωταγωνιστούν ο Βάκλαβ Νέκαρ, ο Ζόζεφ Σομρ, ο Βλαστιμίλ Μπρόντσκι και ο Βλαντιμίρ Βαλέντα.

Πρόκειται για μία δραματική-κωμική ταινία ενηλικίωσης, που επίκεντρό της είναι ένας έφηβος σταθμάρχης, κατά την περίοδο της Γερμανικής Κατοχής στην Τσεχοσλοβακία. Ο αθώος αυτός έφηβος ξεκινάει ένα ταξίδι σεξουαλικής αφύπνισης και ωρίμανσης, το οποίο εν τέλει θα τον οδηγήσει σε μία ηρωική πράξη κατά των Ναζί, απότοκο της οποίας θα είναι και ο θάνατός του.

Η ταινία έκανε πρεμιέρα στις 18 Νοεμβρίου του 1966 στην Τσεχοσλοβακία, και η παραγωγή έγινε στα Barrandov Studios. Απέσπασε αρκετές υποψηφιότητες και βραβεύσεις. Κέρδισε, μεταξύ άλλων, το Όσκαρ Καλύτερης Ξενόγλωσσης Ταινίας της Αμερικανικής Ακαδημίας το 1968 και το Μεγάλο Βραβείο στο "Διεθνές Φεστιβάλ Κινηματογράφου Μανχάιμ-Χαϊδελβέργης" το 1966.
Ολυμπιακό Συγκρότημα Φαλήρου

Το Ολυμπιακό Συγκρότημα Φαλήρου είναι αθλητικό συγκρότημα στη παράκτια ζώνη του Φαληρικού όρμου, ανατολικά του Πειραιά . Αποτελείται από δύο κλειστά γυμναστήρια και ένα στάδιο μπιτς βόλεϊ, στα οποία διεξήχθησαν οι αγώνες χειροσφαίρισης, ταεκβοντό, και πετοσφαίρισης στους Ολυμπιακούς Αγώνες 2004. Οι αθλητικές εγκαταστάσεις βρίσκονται στις περιοχές του Νέου Φαλήρου, της Καλλιθέας και του Παλαιού Φαλήρου.

Στο συγκρότημα περιλαμβάνονται οι εξής εγκαταστάσεις:
Βίκυ Σταυροπούλου

Η Βίκυ Σταυροπούλου (Γιοχάνεσμπουργκ, 6 Νοεμβρίου 1969) είναι Ελληνίδα ηθοποιός και παρουσιάστρια.
Πλεύση Ελευθερίας

Η Πλεύση Ελευθερίας είναι ένα ελληνικό αντιμνημονιακό και αντισυστημικό κόμμα-κίνημα πολιτών, το οποίο ιδρύθηκε στις 19 Απριλίου 2016 από τη Ζωή Κωνσταντοπούλου.
Ολυμπιακό Κέντρο Μπιτς Βόλεϊ

Το Ολυμπιακό Κέντρο Μπιτς Βόλεϊ είναι αθλητική εγκατάσταση στο Ολυμπιακό Συγκρότημα Φαλήρου, στην οποία διεξήχθη η διοργάνωση του Μπιτς Βόλεϊ στους Ολυμπιακούς Αγώνες του 2004 στην Αθήνα. Η χωρητικότητα της εγκατάστασης είναι 9.600 θεατές, αν και κατά τη διάρκεια των Ολυμπιακών Αγώνων χρησιμοποιήθηκαν οι 7.300 θέσεις. Το στάδιο άνοιξε επίσημα στις 2 Αυγούστου 2004, λίγες εβδομάδες πριν από την έναρξη των Ολυμπιακών Αγώνων, αν και είχαν διεξαχθεί δοκιμαστικοί αγώνες στο χώρο ένα χρόνο πριν.

Τον Αύγουστο του 2014, η εγκατάσταση βρισκόταν σε αχρηστία ενώ είχαν φυτρώσει αρκετά άγρια φυτά.
Ολυμπιακό Γήπεδο Χειροσφαίρισης και Ταεκβοντό Φαλήρου

Το Ολυμπιακό Γήπεδο Χειροσφαίρισης και Ταεκβοντό Φαλήρου το οποίο είναι μέρος του Ολυμπιακού Συγκροτήματος Φαλήρου, είναι κλειστό γυμναστήριο στο Παλαιό Φάληρο, στο παραλιακό μέτωπο της Αθήνας. Έχει το ψευδώνυμο "«Μικρό Στάδιο Ειρήνης και Φιλίας»", λόγω της ομοιότητας στον σχεδιασμό, και την εγγύτητα με το Στάδιο Ειρήνης και Φιλίας. Ήταν ο χώρος στον οποίο διεξήχθησαν οι προκριματικοί αγώνες της χειροσφαίρισης, καθώς και η διοργάνωση του ταεκβοντό στους Ολυμπιακούς Αγώνες στου 2004. Η χωρητικότητα του γυμναστηρίου είναι 8.536 θέσεις, αλλά μόνον 3.836 από αυτές διατίθενταν κατά τη διάρκεια των Ολυμπιακών Αγώνων.
Άνιολο Μπροντσίνο

Ο Άνιολο Μπροντσίνο (ιταλ.: "Agnolo Bronzino", πραγματικό όνομα: "Agnolo di Cosimo di Mariano", αναφερόμενος απλά και ως «Il Bronzino», 17 Νοεμβρίου 1503 – 23 Νοεμβρίου 1572) ήταν Ιταλός μανιεριστής ζωγράφος. Το προσωνύμιο "Bronzino," κατά πάσα πιθανότητα, του αποδόθηκε λόγω του σχετικά σκουρόχρωμου δέρματός του.

Έζησε όλη του τη ζωή στη Φλωρεντία και από όταν ήταν λιγότερο από 40 ετών απασχολήθηκε ως Αυλικός ζωγράφος του Κόζιμο Α΄ των Μεδίκων, μεγάλου Δούκα της Τοσκάνης. Κατά κύριο λόγο ήταν προσωπογράφος, αλλά ζωγράφισε και πολλά θρησκευτικά θέματα και λίγα αλληγορικά, στα οποία συμπεριλαμβάνεται και το καλύτερο ίσως γνωστό του έργο, "Αφροδίτη, Έρως, Μωρία και Χρόνος" (περ. 1544 - 45, σήμερα στο Λονδίνο). Πολλά πορτρέτα μελών της οικογένειας των Μεδίκων υπάρχουν σε πολλές παραλλαγές, με διαφορετική συμμετοχή του ίδιου του Μπροντσίνο σε αυτά, καθώς ο Κόζιμο ήταν πρωτοπόρος στην αποστολή αντιγραμμένων πορτρέτων που στέλνονταν ως διπλωματικά δώρα.

Εκπαιδεύτηκε με τον κορυφαίο τότε Φλωρεντινό ζωγράφο Ποντόρμο, που ανήκε στην πρώτη γενεά των μανιεριστών και το ύφος του είναι έντονα επηρεασμένο από αυτόν, αλλά οι κομψές και ελαφρά επιμηκυσμένες μορφές του πάντα εμφανίζονται ήρεμες και κάπως συγκρατημένες, χωρίς να έχουν την έξαψη και την έκφραση συναισθημάτων όπως αυτές του διδασκάλου του. Συχνά έχουν αποκληθεί ψυχρές και τεχνητές και η φήμη του δοκιμάστηκε από τη γενικευμένη δυσμενή κριτική που γινόταν στον μανιερισμό κατά τον 19ο και τις αρχές του 20ού αιώνα. Κατά τις τελευταίες δεκαετίες η τέχνη του έχει αρχίσει να χαίρει μεγαλύτερης εκτίμησης.
NGC 1528

thumb|right|250px|Το NGC 1528
Το NGC 1528 είναι ανοικτό σμήνος στον αστερισμό Περσέα. Απέχει περίπου 1500 έτη φωτός από το Ηλιακό Σύστημα και έχει διάμετρο της τάξεως των 6 ετών φωτός περίπου, ενώ η ηλικία του εκτιμάται στα 370 εκατομμύρια χρόνια. Βρίσκεται στο βορειοανατολικό μέρος του αστερισμού, λιγότερο από τρεις μοίρες βόρεια του μ Περσέως. Λιγότερο από 1,5° στα νοτιοανατολικά είναι ορατό το ανοικτό σμήνος NGC 1545 (m = 6,2). Το NGC 1528 έχει φαινόμενο μέγεθος 6,4 και είναι εύκολα ορατό με κιάλια 10×50. Έχουν ανιχνευθεί 165 αστέρες στον σχηματισμό αυτό, με τον λαμπρότερο να έχει φαινόμενο μέγεθος 8,7. Το ανακάλυψε ο αστρονόμος Ουίλιαμ Χέρσελ στις 28 Δεκεμβρίου 1790.
Ολυμπιακό Κέντρο Σόφτμπολ

Το Ολυμπιακό Κέντρο Σόφτμπολ Ελληνικού είναι γήπεδο σόφτμπολ και βρίσκεται στο Ολυμπιακό Συγκρότημα Ελληνικού. Φιλοξένησε τις αναμετρήσεις σόφτμπολ κατά τη διάρκεια των Θερινών Ολυμπιακών Αγώνων 2004 στην Αθήνα. Η εγκατάσταση αποτελείται από το κύριο γήπεδο σόφτμπολ χωρητικότητας 4.800 θέσεων - αν και διατέθηκαν οι 3.400 θέσεις κατά τη διάρκεια των Ολυμπιακών Αγώνων - και δύο γήπεδα προθέρμανσης πλησίον του. Η κατασκευή του γηπέδου ολοκληρώθηκε στις 29 Φεβρουαρίου 2004, και εγκαινιάστηκε επίσημα στις 30 Ιουλίου 2004.

Όμως δεν διεξήχθη κανένας αγώνας σόφτμπολ, μετά το τέλος των Ολυμπιακών Αγώνων. Ένας φροντιστής του γηπέδου δήλωσε πως: "«Το γήπεδο λειτουργεί άριστα. Δεν είναι εγκαταλελειμμένο. Απλώς κανείς δεν παίζει σόφτμπολ»". Το στάδιο έχει υποπέσει σε αχρηστία και ερείπωση.
Release from Agony

Release from Agony είναι ο τίτλος του τρίτου στούντιο άλμπουμ του γερμανικού thrash metal συγκροτήματος Destruction, το οποίο κυκλοφόρησε τον Δεκέμβριο του 1987 μέσω της δισκογραφικής εταιρείας "Steamhammer".

Η ηχογράφηση του πραγματοποιήθηκε τον Σεπτέμβριο του 1987 στο "Karo Studio" του Μύνστερ με παραγωγό τον Κάλε Τραπ και βοήθησε το συγκρότημα να γίνει γνωστό σε παγκόσμια κλίμακα. Για την προώθηση του, οι Destruction άνοιγαν τις εμφανίσεις των Celtic Frost κατά την βρετανική τους περιοδεία, ενώ μέσα στο 1988 ηχογράφησαν και το ζωντανό άλμπουμ "Live Without Sense".

Οι κριτικές για τον δίσκο υπήρξαν θετικές, με το "Allmusic" να το βαθμολογεί με 4,5 αστέρια με άριστα τα πέντε, το "Metal Storm" με 8,3 / 10 και το "Metal Archives" με 82 %.
Out of Our Heads

Το Out of Our Heads είναι το τρίτο βρετανικό άλμπουμ του βρετανικού ροκ συγκροτήματος The Rolling Stones, το οποίο κυκλοφόρησε στις 24 Σεπτεμβρίου του 1965 μέσω της δισκογραφικής εταιρείας "Decca". Η αμερικάνικη έκδοση του άλμπουμ πραγματοποιήθηκε στις 30 Ιουλίου του ίδιου έτους μέσω της δισκογραφικής εταιρείας "London", όντας η τέταρτη επίσημη κυκλοφορία τους στην αντίπερα όχθη του Ατλαντικού..

Η ευρωπαϊκή έκδοση του δίσκου είχε διαφορετικό εξώφυλλο και περιείχε ηχογραφήσεις οι οποίες πραγματοποιήθηκαν μετά την αμερικάνικη κυκλοφορία του, όπως τα κομμάτια ""She Said "Yeah"", "Gotta Get Away", "Talkin' 'Bout You", "Oh, Baby (We Got a Good Thing Going)", "Heart of Stone" και "I'm Free". Κάποια εξ αυτών κυκλοφόρησαν στις Ηνωμένες Πολιτείες με το άλμπουμ "December's Children (And Everybody's)".

Το άλμπουμ έφθασε στην δεύτερη θέση του βρετανικού καταλόγου επιτυχιών, αφού στην κορυφή βρισκόταν το "Help!" των Beatles. Παράλληλα όμως, ήταν και ο πρώτος τους δίσκος που έφθασε στην κορυφή του Billboard στην Αμερική, όπου βραβεύθηκε ως πλατινένιος. Τεράστια επιτυχία γνώρισε το σινγκλ "(I Can't Get No) Satisfaction", ανεβαίνοντας στην κορυφή των περισσότερων τσαρτ του κόσμου, ενώ άλλο ένα βρετανικό # 1 τους έφερε το τραγούδι "The Last Time"", που έφθασε ως το # 9 στις ΗΠΑ.

Οι κριτικές για το άλμπουμ υπήρξαν θετικές, με το "Allmusic" να το βαθμολογεί με 4,5 αστέρια με άριστα τα πέντε, ο Mark Prindle με 9 / 10 και το "Sputnik Music" με μέσο όρο βαθμολογιών 3,7 / 5.
Expurse of Sodomy

Expurse of Sodomy είναι ο τίτλος του δεύτερου ΕΡ του γερμανικού thrash metal συγκροτήματος Sodom, το οποίο κυκλοφόρησε τον Μάρτιο του 1987 μέσω της δισκογραφικής εταιρείας "Steamhammer/SPV".

Η ηχογράφηση του πραγματοποιήθηκε τον Δεκέμβριο του 1986 στο "Musiclab Studio" του Βερολίνου και αποτέλεσε την μετάβαση του συγκροτήματος από τα αποκρυφιστικά θέματα του ""Obsessed by Cruelty" στην πολεμική θεματολογία του "Persecution Mania"".

Η έκδοση του έγινε μόνο σε μορφή 12" σινγκλ δίσκου βινυλίου και σε κασέτα. Η τελευταία του κυκλοφορία πραγματοποιήθηκε το 1988 στην Βραζιλία από την "Woodstock Discos".
Η Γκουφοταινία

Η Γκουφοταινία (αγγλικά: "A Goofy Movie") είναι μια Αμερικανική ταινία μιούζικαλ κινουμένων σχεδίων του 1995 σε παραγωγή των DisneyToon Studios και Walt Disney Pictures. Κυκλοφόρησε στις αίθουσες στις 7 Απριλίου 1995. Η ταινία περιέχει χαρακτήρες από την τηλεοπτική σειρά "Goof Troop" του προγράμματος The Disney Afternoon. Η ίδια η ταινία λειτουργεί ως συνέχεια της σειράς. Ο Κέβιν Λίμα τη σκηνοθέτησε και η ιστορία περιστρέφεται γύρω από τη σχέση πατέρα-γιου, του Γκούφυ και του γιου του, Μαξ, καθώς ο Γκούφυ πιστεύει ότι χάνει τον γιο του. Η ταινία αφιερώθηκε στον Πατ Μπάτραμ, ο οποίος πέθανε κατά τη διάρκεια της παραγωγής. Μια συνέχεια με τον τίτλο "Η νέα Γκουφοταινία" κυκλοφόρησε απευθείας σε βίντεο το 2000.
Ολυμπιακό Κέντρο Βουλιαγμένης

Το Ολυμπιακό Κέντρο Βουλιαγμένης ήταν ο χώρος διεξαγωγής των αγωνισμάτων τριάθλου ανδρών και γυναικών κατά τους Ολυμπιακούς Αγώνες 2004 στην Αθήνα. Επίσης, φιλοξένησε τους αγώνες ποδηλασίας κατά τη διάρκεια των Αγώνων. Βρίσκεται στη Βουλιαγμένη, στα νοτιοανατολικά της Αθήνας, και η χωρητικότητα του χώρου ήταν 3.600 θέσεις, αν και μόνο 2.200 θέσεις διατίθενταν κατά τη διάρκεια των Αγώνων.
3ο Κλειστό Γυμναστήριο Άνω Λιοσίων

Το 3ο Κλειστό Γυμναστήριο Άνω Λιοσίων, ή αλλιώς "Κλειστό Γυμναστήριο Ζωφριάς", είναι κλειστό γυμναστήριο στη συνοικία Ζωφριά, στα Άνω Λιόσια της Αθήνας. Το γυμναστήριο χρησιμοποιείται για αγώνες πετοσφαίρισης και καλαθοσφαίρισης. Η χωρητικότητα του γυμναστηρίου για αγώνες καλαθοσφαίρισης είναι 3.000 θεατές, με 1.300 μόνιμες θέσεις.
Ολυμπιακό Κέντρο Χόκεϊ

Το Ολυμπιακό Κέντρο Χόκεϊ Ελληνικού ήταν ο χώρος διεξαγωγής του χόκεϊ επί χόρτου κατά τους Θερινούς Ολυμπιακούς Αγώνες 2004 στην Αθήνα. Βρίσκεται εντός του Ολυμπιακού Συγκροτήματος Ελληνικού, και περιλαμβάνει δύο γήπεδα χόκεϊ. Το μεγαλύτερο από αυτά έχει χωρητικότητα 7.200 θεατών - παρ' αυτά, μόνο 5.200 θέσεις διατέθηκαν στους Ολυμπιακούς Αγώνες, και ένα μικρότερο στάδιο χωρητικότητας 2.100 θεατών - με 1.200 θέσεις να διατίθενται κατά τη διάρκεια των Ολυμπιακών Αγώνων. Η κατασκευή της εγκατάστασης ολοκληρώθηκε στις 29 Φεβρουαρίου 2004 και εγκαινιάστηκε στις 11 Αυγούστου 2004, λίγο πριν από την έναρξη των Αγώνων.

Κατά τη διάρκεια των Θερινών Παραολυμπιακών Αγώνων 2004, το Ολυμπιακό Κέντρο Χόκεϊ ήταν ο χώρος διεξαγωγής των αθλημάτων ποδόσφαιρο 5x5 και ποδόσφαιρο 7x7.

Έκτοτε, το Κέντρο Χόκεϊ έχει τεθεί σε αχρηστία και ερείπωση. Κανένας αγώνας χόκεϊ δεν διεξήχθη στο κέντρο μετά το τέλος των Ολυμπιακών Αγώνων το 2004.
Γιάννης Μπαλάφας

Ο Γιάννης Μπαλάφας είναι Έλληνας πολιτικός. Είναι εκλεγμένος με τον ΣΥΡΙΖΑ στη Β' Αθηνών και τέως υφυπουργός Μεταναστευτικής Πολιτικής.
At Newport 1960

At Newport 1960 είναι ο τίτλος του ζωντανά ηχογραφημένου άλμπουμ του Αμερικανού blues καλλιτέχνη Muddy Waters, το οποίο κυκλοφόρησε στις 15 Νοεμβρίου του 1960 μέσω της δισκογραφικής εταιρείας "Chess Records".
Τόμπι Μπέιλι

Ο Τόμπι Μπέιλι, γεννημένος στις 11 Νοεμβρίου 1975 στο Λος Άντζελες της Καλιφόρνια, είναι πρώην επαγγελματίας καλαθοσφαιριστής. Έχει ύψος 1,98 μέτρα και αγωνιζόταν στη θέση του σούτινγκ γκαρντ.
Ολυμπιακό Γυμναστήριο Άνω Λιοσίων

Το Ολυμπιακό Γυμναστήριο Άνω Λιοσίων (ή "«Σπίτι της Πάλης»") ήταν ο χώρος ο οποίος φιλοξένησε τα αγωνίσματα του τζούντο και της πάλης, κατά τη διάρκεια των Ολυμπιακών Αγώνων 2004, στην Αθήνα. Το γυμναστήριο έχει χωρητικότητα 9.300 θέσεων, αλλά μόνον οι 6.000 από αυτές χρησιμοποιήθηκαν κατά τη διάρκεια των Αγώνων. Το γυμναστήριο βρίσκεται στα Άνω Λιόσια, στα βορειοδυτικά του κέντρου της Αθήνας. Μπορεί να χρησιμοποιηθεί για πολλαπλές χρήσεις και αθλήματα.
Δημοτικό Στάδιο Καλλιθέας «Γρηγόρης Λαμπράκης»

Το Δημοτικό Στάδιο Καλλιθέας «Γρηγόρης Λαμπράκης» είναι στάδιο πολλαπλών χρήσεων στην Καλλιθέα της Αθήνας.

Χρησιμοποιείται ως έδρα της ποδοσφαιρικής ομάδας της Καλλιθέας. 

Το στάδιο κατασκευάστηκε το 1970 και είχε χωρητικότητα 4.200 θέσεων.Με την δημιουργία της κερκίδας στο ανατολικό πέταλο το 2009 αυξήθηκε στις 6.300 θέσεις.
Κράις Φέλιν

Το Κράις Φέλιν ("Viljandi kreis", "Феллинский уезд") ήταν μία από τις εννέα διοικητικές υποδιαιρέσεις του Κυβερνείου της Λιβονίας της Ρωσικής Αυτοκρατορίας. Ευρισκόταν στο βόρειο τμήμα του κυβερνείου (στη σημερινή νότια Εσθονία). Πρωτεύουσά του ήταν το Βιλγιάντι ("Φέλιν"). Τα εδάφη του Κράις Φέλιν αντιστοιχούσαν στο μεγαλύτερο μέρος της σημερινής Κομητείας του Βιλγιάντι, καθώς και τμήματα των κομητειών της Γιάρβα, της Γιόγκεβα και της Βάλγκα.
Παύλος Παπαδόπουλος

Ο Παύλος Παπαδόπουλος (13 Αυγούστου 1972) είναι Έλληνας δημοσιογράφος.
Γιάκομπ φαν Χούλσντονκ

Ο Γιάκομπ φαν Χούλσντονκ (φλαμανδικά: Jacob van Hulsdonck ή Jan van Hulsdonck (1582, Αμβέρσα – 1647, Αμβέρσα) ήταν Φλαμανδός ζωγράφος, ο οποίος διαδραμάτισε ρόλο στην πρώιμη εξέλιξη του είδους ζωγραφικής νεκρής φύσης με φρούτα και άνθη, και συμπόσια.
Ολυμπιακό Κλειστό Γυμναστήριο Άρσης Βαρών Νίκαιας

Το Ολυμπιακό Κλειστό Γυμναστήριο Άρσης Βαρών Νίκαιας (ή «Σπίτι της Άρσης Βαρών») είναι κλειστό γυμναστήριο στη Νίκαια, κοντά στον Πειραιά. Φιλοξένησε τους αγώνες άρσης βαρών κατά τη διάρκεια των Ολυμπιακών Αγώνων 2004 στην Αθήνα. Το κτίριο έχει χωρητικότητα 5.100 θέσεων, όμως 3.500 από αυτές διατέθηκαν στο κοινό για τους Ολυμπιακούς Αγώνες.
Δημοτικό Γήπεδο Νεάπολης Νίκαιας

Το Δημοτικό Γήπεδο Νεάπολης Νίκαιας ή απλά Γήπεδο Νεάπολης είναι ποδοσφαιρικό γήπεδο στην ομώνυμη συνοικία της Νίκαιας Αττικής. Κατασκευάστηκε το 1965, ανήκει στη δικαιοδοσία του Δήμου Νίκαιας (πλέον Δήμος Νίκαιας - Αγ. Ιωάννη Ρέντη) και έχει χωρητικότητα 6.000 θεατών.

Αποτελεί τη μόνιμη έδρα του Ιωνικού Νίκαιας. Η υψηλότερη προσέλευση που σημειώθηκε είναι 9.600 θεατές σε έναν αγώνα Ιωνικός - Π.Α.Σ. Γιάννινα στις 28/1/1973.
Άγιος Υάκινθος

Ο Άγιος Υάκινθος, ο κουβικουλάριος ή Άγιος Υάκινθος της Καππαδοκίας, ήταν θαλαμηπόλος του Αυτοκράτορα Τραϊανού.

Θεωρείται άγιος από την Ορθόδοξη και την Καθολική εκκλησία. Θεωρείται επίσης και ως ο Άγιος του Έρωτα, σε μια εποχή που υπήρχε η βαλεντιανή βιοτεχνία.
Ευρωπαϊκή Ομοσπονδία Χειροσφαίρισης

Η Ευρωπαϊκή Ομοσπονδία Χειροσφαίρισης (αγγλικά: "European Handball Federation", EHF) είναι η αρμόδια οργάνωση για το άθλημα της χειροσφαίρισης στην Ευρώπη. Ιδρύθηκε το Νοέμβριο του 1991, αποτελείται από 50 ομοσπονδίες μέλη και δύο συνδεδεμένες ομοσπονδίες (Αγγλία και Σκωτία), και έχει την έδρα της στη Βιέννη της Αυστρίας. Η ομοσπονδία γιόρτασε την 20η επέτειό της στις 17 Νοεμβρίου του 2011 σε μια εορταστική εκδήλωση με το σύνθημα «HeartBeat Handbal».